

ประกาศองค์การบริหารส่วนตำบลเสาธง

เรื่อง เจตนารมณ์การป้องกันและต่อต้านการทุจริตคอร์รัปชั่น

\*\*\*\*\*\*\*\*\*\*\*\*\*\*\*\*\*\*\*\*\*\*\*

 เพื่อให้เป็นไปตามรัฐธรรมนูญแห่งราชอาณาจักรโดย พุทธศักราช 2550 พระราชบัญญัติข้อมูลข่าวสาร พ.ศ.2540 รวมทั้งให้สอดคล้องกับแผนการบริหารราชการแผ่นดิน พ.ศ.2551-2559 นโยบายที่ 8 นโยบายการบริหารจัดการที่ดี ที่กำหนดให้เสริมสร้างมาตรฐานด้านคุณธรรมจริยธรรม ให้แก่ข้าราชการและเจ้าหน้าที่ของรัฐและพัฒนาความโปร่งใสในการปฏิบัติงานของหน่วยงานภาครัฐ พร้อมทั้งป้องกันและปราบปรามการทุจริตและประพฤติมิชอบของข้าราชการและเจ้าหน้าที่ของรัฐอย่างจริงจังเพื่อให้ภาคราชการเป็นที่เชื่อถือไว้วางใจแก่ประชาชน

 องค์การบริหารส่วนตำบลเสาธง จึงได้กำหนดนโยบายเกี่ยวกับความโปร่งใสตรวจสอบได้ เพื่อเป็นมาตรฐานและเป็นแนวทางปฏิบัติ รวมทั้งเป็นค่านิยมร่วมสำหรับองค์กรและบุคคลทุกคนที่พึงยึดเป็นแนวทางปฏิบัติควบคู่กับ กฎ ระเบียบ ข้อบังคับอื่นๆ ดังนี้

 1.มีการเผยแพร่ข้อมูลแผนงาน/โครงการ และงบประมาณที่ได้รับอนุมัติจัดสรรให้ประชาชนได้ทราบโดยทั่วถึง

 2.เร่งรัด ติดตามผลการดำเนินงานโครงการ/กิจกรรมที่ได้รับอนุมัติจัดสรรให้เป็นไปตามแผนดำเนินงานที่ขออนุมัติอย่างเคร่งครัด โดยรายงานผลให้ผู้บังคับบัญชาทราบ และเผยแพร่ให้หน่วยงานที่เกี่ยวข้องทราบด้วย

 3.มุ่งเน้นเสริมสร้างสมรรถนะของบุคลกรในองค์การบริหารส่วนตำบลเสาธง ให้ปฏิบัติงานอย่างมีประสิทธิภาพ โดยเน้นการจัดเวทีการแลกเปลี่ยนเรียนรู้ การสร้างความสามัคคีและสร้างความสัมพันธ์อันดีภายในองค์การ

 4.มุ่งเน้นให้บริการด้านความโปร่งใส มีมาตรฐาน และคำนึงถึงสิทธิของข้าราชการและบุคลากรอย่างเป็นธรรม และเสมอภาค

 5.เปิดเผยข้อมูลข่าวสารที่เกี่ยวข้องกับการดำเนินงานที่มีผลกระทบต่อประชาชน ให้ผู้มีส่วนได้เสีย หรือสาธารณชนทราบ

 6.ส่งเสริมการมีส่วนร่วม โดยเปิดโอกาสให้ประชาชนเข้ามามีบทบาทในการตัดสินใจดำเนินงาน และมีส่วนร่วมในการควบคุมการปฏิบัติงาน ผ่านกระบวนการตรวจสอบและเรียกร้องในกรณีที่เกิดความสงสัยในกระบวนการดำเนินงานของรัฐ

 จึงประกาศมาเพื่อทราบโดยทั่วกัน

 ประกาศ ณ วันที่ 3 มกราคม พ.ศ.2561

 จ่าสิบเอก ธรรมนูญ มูณีเกิด

 (ธรรมนูญ มูณีเกิด)

 นายกองค์การบริหารส่วนตำบลเสาธง